text: Se video: Så enormt bliver Region Syddanmarks nye supersygehus
  28 april 2016 kl. 17.37
  Første spadestik taget til Region Syddanmarks nye supersygehus begyndte torsdag i Odense.
  Torsdag blev der taget første spadestik til Region Syddanmarks nye supersygehus i Odense. Et byggeri til godt seks milliarder kroner.
  Omfanget af byggeriet er svært at forstå. Når det enorme byggeri står færdigt i 2022 bliver det Danmarks største nye sygehus. Det bliver en helt ny bydel i Odense, hvor man kan gå 1,3 kilometer under tag, når hele projektet er færdigbygget.
  - Det er en helt særlig dag. En rigtig glædelig dag, fordi det markerer, at vi nu er klar til at rykke væk fra skrivebordet og ud på marken, så vi kan begynde at gøre det her til virkelighed, sagde formand for Region Syddanmark, Stephanie Lose (V), til TV SYD.
  Det nye supersygehus skal betjene patienter fra hele Region Syddanmark og dele af Sjælland.
  Det bliver bygget i det sydlige Odense - tæt på motorvejen. Samlet set kommer det til at dække 250.000 kvadratmeter.
  Region Syddanmark har fået produceret en animationsvideo, der viser, hvordan det nye supersygehus kommer til at se ud – og hvor meget det fylder.
  
  